Saak teen vermoorde ma se seun uitgestel | Netwerk24
Saak teen vermoorde ma se seun uitgestel
Deur Maygene de Wee 01 Junie 2018 16:12
Die saak teen 'n man van Goodwood wat vermoedelik sy ma vermoor het, is Vrydag in die landdroshof in Goodwood tot 5 September uitgestel.
Lance Robert Thomas (32), bly tot dan in aanhouding.
Edwina Thomas se seun, Lance Robert Thomas, is vir haar moord in hegtenis geneem. Foto: Facebook
Thomas en nog 'n man is Dinsdagaand in verband met die moord op sy ma, Edwina Thomas (51), in hegtenis geneem.
Die saak teen die ander man is Vrydag teruggetrek. 'n Bron het Donderdag gesê die man was op die verkeerde tyd op die verkeerde plek.
Edwina, 'n sakeontleder wat meer as 30 jaar by Woolworths gewerk het, is vermoedelik verwurg.
Haar lyk is Dinsdagaand in 'n kamer van die woonstel wat sy in die agterplaas van haar Cookstraat-huis bewoon het, deur die polisie en 'n familielid gevind. Haar familie het haar vroeër die dag as vermis aangemeld. Haar lyk is glo onder 'n duvet in haar woonstel gekry.
Edwina het die woonstel laat aanbou sodat Thomas en sy gesin in die hoofhuis kon woon. Sy het toe na die woonstel getrek.
Haar seun is Dinsdagaand ure nadat haar lyk gevind is, in Elsiesrivier deur die polisie in hegtenis geneem. Hy is ook in besit van haar grys Hyundai Elantra gevind.
Bronne het Dinsdag gesê dat Thomas onlangs uit die tronk vrygelaat is.
Edwina is vermoedelik reeds Maandag vermoor.
Kapt. Frederick van Wyk, polisiewoordvoerder, het Woensdag gesê Edwina is Maandag in die vroeë oggendure laas lewend gesien.
Daar is glo gesien hoe haar motor Maandag by haar motorhuis uitry. Luidens 'n bron het 'n ander familielid glo aan die polisie gesê hulle het gedink dit is Thomas self wat gery het.
Die bron sê egter Thomas sou nie self kon bestuur nie omdat sy onlangs 'n rugoperasie gehad het en sy met siekteverlof by die huis was.